Muutosta ei ole luvassa: Sekava risteys pysyy vaarallisena jopa pari vuotta Tampereella

Peltokadun ja Vellamonkadun risteys on puhuttanut kovasti Tampereella. Lähitiet ruuhkautuvat pahasti aamuisin ja iltapäivisin, ja pyöräilijät kokevat risteyksen hankalaksi. Tampereen kaupunki on kuitenkin varautunut siihen, että risteykseen ei ole tulossa suuria muutoksia. –Olemme henkisesti varautuneita siihen, että tällä järjestelyllä on mentävä vielä muutama vuosi, Tampereen kaupungin suunnittelupäällikkö Ari Vandell sanoo ja lisää, että parempaakaan vaihtoehtoa ei nyt ole. Ratapihankadun risteykseen on harkittu liikennevaloja, mutta niistä ei ole vielä päätetty. Epäilyksenä on se, että risteyksen turvallisuus ei välttämättä siitä parane valojen myötä. –Kun autoilija näkee vihreän valon, tarkkaavaisuus on paljon huonompi. Siksi voi olla, että pahempia onnettomuuksia ei ole tapahtunutkaan, kun kaikki joutuvat olemaan vähän varovaisia. Katso kopterivideolta aamuruuhka risteyksessä. Kysyimme myös ohi pyöräilleiltä kommentit risteyksestä: Ylikomisario: "Koko Tamperehan on aivan sekaisin" Ylikomisario Jari Näkki Sisä-Suomen poliisista toteaa, että on myös poliisin tiedossa, että ruuhka-aikana tie on äärimmäisen ruuhkainen ja hankala. Se ei kuitenkaan kauheasti poikkea muun Tampereen liikenteestä. –Koko Tamperehan on aivan sekaisin. Jos ihmiset kulkevat autolla johonkin, joka paikassa joutuu jonottamaan, eikä sille voi mitään. Näkki arvioi, että pikku kolhuja risteyksessä ja Ratapihankadulla on jo nähty, mutta suurempia onnettomuuksia ei alueella ole viime aikoina ollut. –Sen on vielä enemmän sekaisin, kun joku siiten kolaroi siellä. Sitten se vähäinenkin sujuvuus on mennyttä, hän sanoo. Näkki kehottaa autoilijoita rauhallisuuteen ja toteaa, että välillä kannattaisi vain liikkua kävelleen. –Se ei paljon auta, jos pää punaisena huutaa. Useissa paikoissa julkisilla liikennevälineillä tai pyörällä liikkuminen on nopeinta. Toisinaan Tampereella kävely on kaikkein nopein vaihtoehto. Eli malttia liikenteeseen. Näkki kertoo, että kaupunki on pyrkinyt annetun palautteen myötä korjaamaan tilannetta liikenteessä mahdollisuuksien puitteissa. Hän ei ole iloinen siitä, että tilanne jatkuu näin vielä vuosia. Liikennekaaos lisää jatkuvasti myös poliisin työtaakkaa. –Samalla tavalla kuin muihinkin hälytysajoneuvoihin, tämä vaikuttaa myös poliisin työhön. Pitää päivittäin tarkastella, miten hälytystehtäviin voi kulkea mahdollisimman nopeasti tai pääseekö kaikkialta edes kulkemaan.